Covid-19: Nog 'n geval in Afrika; eerste in Nieu-Seeland | Maroela Media
Van die jongste gevalle word nog nie op die WGO se kaart aangedui nie.
Die derde geval van die koronavirus, oftewel Covid-19, is in Afrika bevestig.
Dit is die eerste geval suid van die Sahara nadat Egipte en Algerië vroeër gevalle aangemeld het. Nigerië se departement van gesondheid het aangekondig dat 'n Italiaanse burger wat in die land werk met die virus gediagnoseer is.
Volgens die owerhede het die man op 25 Februarie van Milaan, Italië, na Lagos teruggekeer. Die man se toestand is volgens berigte stabiel en hy toon geen ernstige simptome nie. Hy word in 'n hospitaal in Yaba behandel.
Die Nigeriese regering het gesê maatreëls is versterk om te verseker dat 'n uitbreking in die land vinnig onder beheer gebring kan word. Daar word intussen gepoog om almal wat kontak met die pasiënt gehad het sedert hy in Nigerië aangekom het, op te spoor.
Intussen het Nieu-Seeland ook sy eerste geval van Covid-19 aangekondig. Luidens die New Zealand Herald het eerste minister Jacinda Ardern bevestig dat 'n persoon wat onlangs na Iran gereis en Woensdag weer terug in die land aangekom het, positief getoets het.
Die persoon, in die 60's, het van Teheran via Bali in Auckland aangekom. Die persoon is in 'n stabiele toestand. Daar word intussen ook gesoek na mense wat op dieselfde vlug was en met wie daar kontak was.
Volgens die berig is Nieu-Seeland die 48ste land om 'n geval van die virus aan te meld. Ierland en Nederland het intussen ook gevalle aangemeld.
Hier kom n ding !!!!!!!!!!!!!!!!!!!!!! Afrika 3 gevalle ???????????
Hier kom 'n ding..net 'n kwessie van tyd..
Ek dink die virus is al SA maar soos alles anders word dit toe gesmeer
Kry ek hoendervleis vanoggend toe ek sien daai groot airbus in die lug waarop groot geskryf staan China reg om te land op O.R Thambo vanoggend.Ander lande het 'n verbod op daai vlugte maar ons laat toe.